CELEX: E2016P0009
Language: da
Date: 2016-08-03 00:00:00
Title: Sag anlagt den 3. august 2016 af EFTA-Tilsynsmyndigheden mod Kongeriget Norge (Sag E-9/16)

10.11.2016   
            
            
               DA
            
            
               Den Europæiske Unions Tidende
            
            
               C 413/8
            
         Sag anlagt den 3. august 2016 af EFTA-Tilsynsmyndigheden mod Kongeriget Norge
   (Sag E-9/16)
   (2016/C 413/08)
   EFTA-Tilsynsmyndigheden, Rue Belliard 35, 1040 Bruxelles, Belgien, ved Carsten Zatschler og Auður Ýr Steinarsdóttirsag som befuldmægtigede, har den 3. august 2016 anlagt sag mod Kongeriget Norge ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Principalt: Det fastslås, at Norge har tilsidesat sine forpligtelser i henhold til den retsakt, der er nævnt i punkt 12zc i kapitel XV i bilag II til EØS-aftalen (Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF som ændret), navnlig dennes artikel 128, stk. 1, som tilpasset til aftalen ved protokol 1 hertil, idet det har opretholdt en national bestemmelse i form af § 2, stk. 32, i produktforskriften, hvorefter der gælder et forbud mod fremstilling, import, eksport og salg af forbrugsvarer, der indeholder bestemte koncentrationer af perfluoroctansyre (PFOA).
            
         
               2.
            
            
               Subsidiært: Det fastslås, at Norge har tilsidesat sine forpligtelser i henhold til artikel 3 i EØS-aftalen sammenholdt med aftalens artikel 128, stk. 1, idet det har opretholdt en national bestemmelse som den ovenfor nævnte, efter at begrænsningsprocessen som omhandlet i afsnit VIII i nævnte akt, hvortil der henvises i punkt 12zc i kapitel XV i bilag II til EØS-aftalen, er blevet indledt.
            
         
               3.
            
            
               Mere subsidiært: Det fastslås, at Norge har tilsidesat sine forpligtelser i henhold til EØS-aftalens artikel 11, idet det har opretholdt en national bestemmelse som den ovenfor nævnte.
            
         
               4.
            
            
               Kongeriget Norge tilpligtes at betale sagens omkostninger.
            
         
      Retlige og faktiske omstændigheder samt søgsmålsgrunde:
   
   
               —
            
            
               EFTA-Tilsynsmyndigheden har gjort gældende, at Kongeriget Norge har tilsidesat sine forpligtelser i henhold til REACH-forordningen og/eller i henhold til EØS-aftalen, idet det har opretholdt en national retsforskrift, hvorefter der gælder et forbud mod fremstilling, import, eksport og salg af forbrugsvarer, der indeholder 0,001 % eller derover af et stof, som sædvanligvis betegnes »PFOA«.
            
         
               —
            
            
               Tilsynsmyndigheden ønsker præciseret, at når først et stof er identificeret som udgørende en ukontrolleret risiko for miljøet og menneskers sundhed, er der kun adgang til at gennemføre ensidig national regulering af stoffer, der er omfattet af REACH, på visse snævert definerede betingelser, der er fastsat i REACH-forordningen.
            
         
               —
            
            
               Det foreliggende søgsmål vedrører national lovgivning, der er vedtaget i Norge med det formål at begrænse PFOA. Tilsynsmyndigheden anfægter ved dette søgsmål på ingen måde nødvendigheden af at regulere PFOA som stof. Det er i stedet et væsentligt processuelt spørgsmål, som har foranlediget tilsynsmyndigheden til at anlægge nærværende traktatbrudssag: Når en EFTA-stat påviser en risiko for menneskers sundhed eller miljøet, der kan tilskrives et stof, der er omfattet af REACH, er det afgørende for effektiviteten af den ordning, der er indført ved REACH, at en sådan risiko imødegås inden for rammerne af denne ordning, og ikke i form af ensidige foranstaltninger.
            
         
               —
            
            
               Den 27. august 2013 meddelte den norske regering Tilsynsmyndigheden, at den norske produktforskrift den 27. maj 2013 var blevet ændret derved, at der var indført begrænsninger vedrørende fremstilling, import, eksport og salg af forbrugsvarer, som indeholder PFOA, og visse salte og estere deraf.
            
         
               —
            
            
               Tilsynsmyndigheden afgav den 8. juli 2015 en begrundet udtalelse herom. I medfør af artikel 31, andet afsnit, i tilsyns- og domstolsaftalenaftalen anmodede Tilsynsmyndigheden Norge om at træffe de nødvendige foranstaltninger for at efterkomme den begrundede udtalelse inden for en frist på to måneder efter meddelelsen, dvs. senest den 8. september 2015.
            
         
               —
            
            
               Ved skrivelse af 16. oktober 2015 besvarede Norge den begrundede udtalelse, idet det fastholdt sit standpunkt og fremsatte nogle supplerende bemærkninger. Da Norge stadig opretholdt de anfægtede nationale bestemmelser efter udløbet af den i den begrundede udtalelse fastsatte frist, har Tilsynsmyndigheden besluttet at indbringe sagen for EFTA-Domstolen, jf. artikel 31, andet afsnit, i aftalen om Tilsynsmyndigheden og Domstolen.